
Eredményesség és TAO-támogatások kapcsolatának vizsgálata a magyar női kézilabdában

Kulcsszavak: társadalmi adó; csapatsportágak; sikeresség; támogatás; klaszterelemzés
A dolgozat a magyar női kézilabda eredményessége és Tao-támogatások mértéke közötti össze- függést vizsgálja 2012 és 2021 között. A kutatás relevanciáját adja, hogy a kézilabda klubok méretétől és céljától eltekintve függnek a Tao-támogatásoktól. A dolgozat arra a kutatási kérdésre keresi a választ, hogy a klubok eredményessége mennyire befolyásolja a számukra megítélt Tao-támogatások mértékét. Ennek megállapítására a vizsgálat tárgyát képező 26 klub 10 évnyi versenyeredményét és Tao-támogatásait vizsgálja hierarchikus klaszterelemzéssel, melynek eredménye világos struktúrát mutat a magyar női kézilabdáról. Az NBI-ben rendszeresen versenyző klubok eredményességet mutató változóikat tekintve 5 klaszterbe sorolhatók. Ezek a csoportok az adott megfigyelések jellemzői alapján kerültek elnevezésre. Ennek alapján elkülöníthetjük a sztár, az üldöző, a megbízható, az ingadozó és a túlélő elnevezésű klasztereket. Ugyanezen csapatok Tao-támogatások alapján való klaszterezése négy csoportot eredményezett. Mivel a két szempont alapján kategorizált csapatok között alacsony volt az átfedés, megállapítható, hogy az élvonalbeli csapatok szintjén a hosszú távú eredményesség nincs kapcsolatban a Tao-támogatások mértékével.



